**СТАНОВИЩЕ**

За дисертация за присъждане на научната и образователна степен „доктор”

**Тема:**

**ТЕХНОЛОГИЯ ЗА ОЦЕНЯВАНЕ НА ПОСТИЖЕНИЯТА НА УЧЕНИЦИТЕ ПО БЪЛГАРСКИ ЕЗИК И ЛИТЕРАТУРА В НАЧАЛНА УЧИЛИЩНА ВЪЗРАСТ**

**Докторант:**

Весела Мирчева

**Рецензент:** доц. д-р Мариета Савчева

Дисертационният труд е посветен на интересна и значима тема, свързана с оценяване на постиженията по БЕЛ в началното училище.

Дисертацията е с обем 183 страници. Структурата й е класическа и отговаря на изискванията за такъв вид научен труд, а именно: увод, три глави, изводи, основни приложни приноси, заключение, литература и приложения. Библиографската справка е богата и съдържа 123 научни източници на кирилица и латиница. Значителната част от тях са издадени през последните години и в тях се представят съществуващите актуални проблеми и иновативни решения в областта на темата на дисертацията.

В увода авторката излага значимостта и актуалността на разглежданата тематика и личната си мотивация за нейния избор. Обектът на изследването е обективно очертан. Целта е поставена точно, ясно и в съответствие с темата. Изледователските задачи логически следват целта. Хипотезата е в съответствие с темата. Методите на изследването са адекватни с очакваните резултати.

В първата глава са поставени теоретичните постановки на изследването. Задълбочено са анализирани Държавните образователни стандарти за оценяване. Авторката демонстрира детайлно познаване на проблема не само в България, но и в другите страни /Англия, САЩ и Франция/. Изложението показва богата научна култура по темата и отлично познаване на проблема. При интерпретирането на текста проличава умението на докторантката да проучва, анализира и синтезира научни текстове. Изложението се отличава с достъпност и същевременно с висок научен стил. Показано е свободно владеене на професионалната терминология. Представеният в изложението анализ на съвременните теоретични и практически решения е задълбочен и пълен, което потвърждава отличното познаване на научно и приложно състояние процесите и обектите по темата.

Във втората глава е проследена педагогическата технология. Правилно е очертана концептуалната, съдържателна и процесуална рамка на изследването. Изяснени са водещите идеи за създаване на технологията. Подробно са представени трите етапа на технологията.

В трета глава авторката представя експерименталната работа с учениците. Педагогическият експеримент е проведен според изискванията на три етапа – констатиращ, формиращ и контролен. Използването на методите е убедително аргументирано. Критериите и показателите за оценка са прецизно подбрани. Резултатите са обективни. Изложението е богато визуализирано с таблици и диаграми. Педагогическият анализ на емпиричните данни е задълбочен и убедителен. Авторката демонстрира висок педагогически професионализъм.

Изводите са точни и ясни, като следват логично поставените изследователски задачи. Целта на изследването е постигната и това е придружено с достатъчно убедителни доказателства. Авторката е направила изводи към всяка от главите на дисертацията си.

Научните и приложни приноси на дисертационния труд са обективно изведени.

Впечатляващо е и приложението, съдържащо внушителен обем от материали. Авторефератът е направен според изискванията и отразява точно основните резултати, постигнати в дисертацията.

Като забележка мога да посоча наличието на някои технически грешки при оформянето на текста, като пропуск на интервали между отделни думи и знаци и др. Но тези пропуски в никакъв случай не снижават стойнността на дисертационния труд.

В заключение мога да изразя своето положително становище и да предложа да бъде присъдена научната и образователна степен „доктор” на ас. Весела Мирчева.

10. 01. 2019 г. Рецензент:

гр. София /доц. д-р М. Савчева/